32006R0217
L 038/17
JURNALUL OFÍCIAL AL UNIUNII EUROPENE
REGULAMENTUL (CE) NR. 217/2006 AL COMISIEI
din 8 februarie 2006
de stabilire a normelor de aplicare a Directivelor 66/401/CEE, 66/402/CEE, 2002/54/CE, 2002/55/CE și 2002/57/CE ale Consiliului în ceea ce privește autorizația acordată statelor membre de a permite comercializarea temporară a semințelor care nu îndeplinesc cerințele referitoare la facultatea germinativă minimă
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 66/401/CEE a Consiliului din 14 iunie 1966 privind comercializarea semințelor de plante furajere (1), în special articolul 17 alineatul (3),
având în vedere Directiva 66/402/CEE a Consiliului din 14 iunie 1966 privind comercializarea semințelor de cereale (2), în special articolul 17 alineatul (3),
având în vedere Directiva 2002/54/CE a Consiliului din 13 iunie 2002 privind comercializarea semințelor de sfeclă (3), în special articolul 24 alineatul (3),
având în vedere Directiva 2002/55/CE a Consiliului din 13 iunie 2002 privind comercializarea semințelor de legume (4), în special articolul 38 alineatul (3),
având în vedere Directiva 2002/57/CE a Consiliului din 13 iunie 2002 privind comercializarea semințelor de plante oleaginoase și pentru fibre (5), în special articolul 21 alineatul (3),
întrucât:
(1)
În temeiul Directivelor 66/401/CEE, 66/402/CEE, 2002/54/CE, 2002/55/CE și 2002/57/CE, semințele pot fi comercializate numai atunci când au fost îndeplinite cerințele referitoare la facultatea germinativă minimă sau în cazul în care Comisia a autorizat, pentru o perioadă limitată, comercializarea cantităților maxime stabilite de semințe care nu îndeplinesc cerințele prevăzute de directivele menționate în ceea ce privește facultatea germinativă minimă, în cazurile în care cantitatea de semințe disponibile care îndeplinesc cerințele menționate este insuficientă.
(2)
Procedura de eliberare a autorizațiilor este în prezent prea lentă.
(3)
Pentru a simplifica și a accelera procedura de autorizare asigurându-se în același timp punerea la dispoziția Comisiei și a statelor membre a tuturor informațiilor necesare pentru a evalua și a da curs cererii, se pare că instrumentul cel mai adecvat este reprezentat de o procedură de punere de acord între Comisie și statul membru.
(4)
Măsurile prevăzute de prezentul regulament sunt conforme cu avizul Comitetului permanent pentru semințe și material de înmulțire agricol, horticol și forestier,
ADOPTĂ PREZENTUL REGULAMENT:
Articolul 1
(1) Prezentul regulament stabilește toate normele privind cererile de autorizație depuse de statele membre pentru a permite comercializarea temporară a semințelor care nu îndeplinesc cerințele în ceea ce privește facultatea germinativă maximă în conformitate cu:
(a)
articolul 17 alineatul (1) din Directiva 66/401/CEE;
(b)
articolul 17 alineatul (1) din Directiva 66/402/CEE;
(c)
articolul 24 alineatul (1) din Directiva 2002/54/CE;
(d)
articolul 38 alineatul (1) din Directiva 2002/55/CE și
(e)
articolul 21 alineatul (1) din Directiva 2002/57/CE.
(2) Prezentul regulament nu se aplică în cazul comercializării „semințelor de bază”, astfel cum sunt acestea definite în directivele menționate la alineatul (1).
Articolul 2
(1) Orice stat membru care are dificultăți de aprovizionare și dorește să permită comercializarea temporară a semințelor care nu îndeplinesc cerințele în ceea ce privește facultatea germinativă minimă (denumit în continuare „stat membru solicitant”) prezintă Comisiei o cerere în care sunt cuprinse informațiile menționate la articolul 3. În același timp, statul membru solicitant notifică celelalte state membre cu privire la aceasta. Fiecare stat membru desemnează puncte de contact.
(2) În termen de cincisprezece zile de la comunicarea prevăzută la alineatul (1), Comisia și statul membru solicitant pot fi notificate de către celelalte state membre cu privire la:
(a)
o ofertă de semințe disponibile care să permită rezolvarea dificultăților temporare de aprovizionare sau
(b)
obiecții privind comercializarea de semințe care nu îndeplinesc cerințele directivelor menționate la articolul 1 alineatul (1).
(3) Semințele care fac obiectul cererii pot fi comercializate în întreaga Comunitate într-o cantitate egală cu aceea cerută de statul membru solicitant fără să îndeplinească cerințele directivelor menționate la articolul 1 alineatul (1), în cazul în care, în cursul perioadei prevăzute la alineatul (2), nu au fost notificate statului sau statelor membre solicitante și Comisiei nici o ofertă și nici o obiecție sau în cazul în care au fost formulate oferte, iar statul membru solicitant și statul sau statele membre ofertante pot conveni că ofertele sunt inadecvate, cu excepția cazului în care, pe parcursul aceleiași perioade, Comisia a informat statul membru solicitant despre faptul că cererea este considerată nejustificată.
Comisia informează despre condițiile în care este autorizată comercializarea, inclusiv despre cantitatea permisă, în punctele de contact desemnate de către fiecare stat membru și le publică pe site-ul web propriu.
(4) În cazul în care condițiile prevăzute la alineatul (3) nu pot fi îndeplinite sau în cazul în care Comisia consideră că cererea este nejustificată, Comisia informează cu privire la aceasta punctele de contact desemnate de către fiecare stat membru.
Problema este prezentată Comitetului permanent pentru semințe și material de înmulțire agricol, horticol și forestier și, după caz, este adoptată de îndată o decizie care aprobă sau respinge cererea, în conformitate cu procedura prevăzută de dispozițiile menționate la articolul 1 alineatul (1).
Articolul 3
Informațiile solicitate în conformitate cu articolul 2 alineatul (1) cuprind următoarele elemente:
(a)
specii și soiuri, în special caracteristici în ceea ce privește cultivarea și utilizarea;
(b)
facultatea germinativă minimă preconizată;
(c)
cantitățile în cauză;
(d)
documentele justificative care explică motivul cererii;
(e)
destinația propusă pentru comercializare, cu identificarea regiunilor din statul membru solicitant afectate de dificultăți de aprovizionare;
(f)
perioada de aplicare solicitată pentru autorizație.
Articolul 4
Fără a aduce atingere vreunei cerințe în ceea ce privește etichetarea prevăzută de directivele menționate la articolul 1 alineatul (1), eticheta oficială a semințelor arată că semințele respective aparțin unei categorii care îndeplinește cerințe mai puțin stricte decât cele prevăzute de directivele menționate și furnizează informații despre facultatea germinativă minimă a semințelor.
Articolul 5
(1) În condițiile prevăzute de prezentul regulament, statele membre permit furnizorilor să comercializeze semințele autorizate în conformitate cu articolul 3. Acestea pot cere furnizorilor să solicite în prealabil autorizația pentru acest lucru, autorizație care le poate fi refuzată în cazul în care:
(a)
dispun de dovezi suficiente pentru a se îndoi de capacitatea furnizorului de a comercializa cantitatea de semințe pentru care a solicitat o autorizație sau
(b)
cantitatea totală pentru care furnizorul solicită autorizația prin derogarea respectivă depășește cantitatea maximă autorizată pentru Comunitate în conformitate cu articolul 2.
(2) Statul membru solicitant coordonează lucrările celorlalte state membre pentru a asigura că nu este depășită cantitatea totală autorizată.
(3) Statele membre își acordă reciproc asistență din punct de vedere administrativ în aplicarea prezentului regulament. Comisiei și celorlalte state membre le sunt notificate de către acestea punctele de contact prevăzute la articolul 2 alineatul (1), în termen de cel mult o lună de la data intrării în vigoare a prezentului regulament.
Articolul 6
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 februarie 2006.